Η Ελλάδα δεν θα πρέπει να περιμένει προνομιακή μεταχείριση των δύο Ελλήνων στρατιωτικών που συνελήφθησαν, τονίζει ο πρωθυπουργός της Τουρκίας, Μπιναλί Γιλντιρίμ, σε συνέντευξή του στο "Βήμα της Κυριακής".

"Οι νομικές διαδικασίες που ξεκίνησαν εναντίον τους είναι ίδιες για όποιον παραβιάζει τους τουρκικούς νόμους. Είναι παράλογο να αναμένεται προνομιακή μεταχείριση για τους στρατιώτες αυτούς. Μάθαμε ότι οι Αρχές εξετάζουν ακόμη τις ψηφιακές αποδείξεις που ανήκουν στους στρατιώτες. Ένα από τα τρία τηλέφωνα που κατείχαν είναι ένα στρατιωτικό τηλέφωνο με κρυπτογράφηση. Η μεταχείρισή τους ενώ βρίσκονται σε κράτηση είναι δίκαιη", σημειώνει χαρακτηριστικά.

Ερωτηθείς για την κατάσταση στο Αιγαίο, ο Τούρκος πρωθυπουργός κατηγορεί την Ελλάδα ως την υπαίτια της έντασης, εξαιτίας της "ελληνικής αντίληψης που θεωρεί όλο το Αιγαίο ελληνική θάλασσα".

"Η θεμελιώδης πηγή της έντασης μεταξύ Τουρκίας και Ελλάδας είναι η ελληνική αντίληψη που θεωρεί ολόκληρο το Αιγαίο ελληνική θάλασσα, παραγνωρίζοντας τα νομικά και νόμιμα συμφέροντα της Τουρκίας ως παράκτιου κράτους. Η αποτροπή της έντασης στο Αιγαίο δεν μπορεί να επιτευχθεί μόνο με τις προσπάθειες της Τουρκίας. Η κάθε πλευρά γνωρίζει τις ευαισθησίες της άλλης. Αναμένουμε υπεύθυνη και ώριμη στάση και από την ελληνική πλευρά, συμπεριλαμβανομένου και του Τύπου, αν μου επιτρέπετε!"

Όσον αφορά το Κυπριακό, ο Γιλντιρίμ υποστηρίζει: "Οι Ελληνοκύπριοι δεν μπορούν να χωνέψουν την πολιτική ισότητα με τους Τουρκοκύπριους. Στην πραγματικότητα, κάθε διαδικασία επίλυσης από το 1968 απέτυχε για τον ίδιο λόγο. Εφόσον οι Ελληνοκύπριοι δεν αλλάξουν τρόπο σκέψης, πρέπει να βασίσουμε μια μελλοντική διαδικασία στη σημερινή πραγματικότητα στο νησί και στην εμπειρία προηγούμενων διαπραγματεύσεων. Αναφορικά με τους υδρογονάνθρακες, το θέμα αποτελεί άλλο ένα παράδειγμα της κοντόφθαλμης ελληνοκυπριακής προσέγγισης. Συνεχίζουν να δρουν σαν το νησί να τους ανήκει αποκλειστικά. Αγνοούν τα αναπαλλοτρίωτα δικαιώματα των Τουρκοκυπρίων. Η Τουρκία θα συνεχίσει να προστατεύει τα δικαιώματά τους, καθώς και τα δικά της δικαιώματα και συμφέροντα στην Ανατολική Μεσόγειο".